CELEX: 52016PC0113
Language: sk
Date: 2016-03-04
Title: Návrh NARIADENIE EURÓPSKEHO PARLAMENTU A RADY, ktorým sa mení nariadenie (EÚ, Euratom) č. 883/2013, pokiaľ ide o sekretariát dozorného výboru Európskeho úradu pre boj proti podvodom (OLAF)

EURÓPSKA KOMISIA
            V Bruseli4. 3. 2016
            COM(2016) 113 final
            2016/0064(COD)
            Návrh
            NARIADENIE EURÓPSKEHO PARLAMENTU A RADY,
            ktorým sa mení nariadenie (EÚ, Euratom) č. 883/2013, pokiaľ ide o sekretariát dozorného výboru Európskeho úradu pre boj proti podvodom (OLAF)
            
               
         
         
            
               DÔVODOVÁ SPRÁVA
            
            
            
               1.KONTEXT NÁVRHU
            
            
               Dôvody a ciele návrhu
            
            
               
                  Dozorný výbor Európskeho úradu pre boj proti podvodom bol zriadený nariadením (ES) č. 1073/99 z 25. mája 1999 o vyšetrovaniach vykonávaných Európskym úradom pre boj proti podvodom (OLAF)
                     1
                  . V článku 15 ods. 1 nového nariadenia o vyšetrovaniach vykonávaných Európskym úradom pre boj proti podvodom (ďalej len „nariadenie o OLAF“) (EÚ, Euratom) č. 883/2013 z 11. septembra 2013
                     2
                   sa uvádza, že tento výbor „pravidelne monitoruje vykonávanie vyšetrovacej funkcie úradu s cieľom posilniť jeho nezávislosť pri riadnom plnení právomocí, ktoré mu boli zverené na základe tohto nariadenia“ a predovšetkým „monitoruje vývoj uplatňovania procesných záruk a trvanie vyšetrovaní vzhľadom na informácie poskytnuté generálnym riaditeľom..“.
               
               
                  Dozorný výbor je vo svojej činnosti podporovaný sekretariátom. V súčasnosti tento sekretariát zabezpečuje OLAF v súlade s čl. 15 ods. 8 nariadenia o OLAF, v ktorom sa uvádza, že jeho sekretariát „zaisťuje úrad v úzkej spolupráci s dozorným úradom“. Článok 18 uvedeného nariadenia uvádza, že rozpočtové prostriedky pre dozorný výbor a jeho sekretariát sú vyčlenené v rámci rozpočtovej položky úradu a stanovuje, že plán pracovných miest úradu zahŕňa aj plány dozorného výboru a jeho sekretariátu.
               
               
                  V poslednej dobe však boli vyjadrené určité obavy týkajúce sa možných konfliktov záujmu a objavili sa výzvy na posilnenie právnej nezávislosti, pokiaľ ide o riadenie rozpočtu a sekretariátu výboru. Dozorný výbor preto vo svojich výročných správach o činnosti za roky 2013 a 2014
                     3
                   zdôraznil význam svojho nezávislého a efektívneho fungovania, ku ktorému je potrebný nezávislý a náležite personálne obsadený sekretariát. Zdôraznil, že výkon právomocí menovacieho orgánu generálnym riaditeľom úradu OLAF, vrátane rozhodnutí o povýšeniach a presunoch zamestnancov, by mohol potenciálne viesť ku konfliktu záujmov. Požadoval, aby bol jeho rozpočet a rozpočet jeho sekretariátu uvádzaný v samostatnej položke rozpočtu úradu OLAF.
               
               
                  Európsky parlament niekoľkokrát vyzval Komisiu, aby prijala opatrenia na posilnenie nezávislého fungovania sekretariátu dozorného výboru úradu OLAF, napr. v správe o absolutóriu na rok 2013
                     4
                   alebo v uznesení o výročnej správe dozorného výboru úradu OLAF za rok 2014
                     5
                  .
               
            
            
               Táto otázka sa riešila aj v rámci výmeny názorov s inštitúciami podľa článku 16 nariadenia o úrade OLAF. Počas výmeny, ktorá sa konala 28. septembra 2015, zástupcovia Európskeho parlamentu opäť zdôraznili potrebu posilniť nezávislé fungovanie sekretariátu dozorného výboru.
            
            
               
                  Komisia 18. decembra 2015 prijala zmenu svojho rozhodnutia 1999/352
                     6
                   s cieľom presunúť zodpovednosť za použitie rozpočtových prostriedkov, ktoré sa týkajú členov, z generálneho riaditeľa úradu OLAF na Komisiu. Komisia následne túto zodpovednosť delegovala na riaditeľa Úradu pre správu a úhradu individuálnych nárokov (PMO). Toto rozhodnutie sa uplatňuje od 1. januára 2016.
               
               
                  Cieľom rozhodnutia bolo predísť dojmu, že členovia dozorného výboru by nemuseli byť schopní riadne vykonávať svoj mandát. Toto rozhodnutie však nemohlo dosiahnuť úplné právne odlúčenie sekretariátu a rozpočtu výboru od úradu. Aby sa oddelilo riadenie sekretariátu výboru od riadenia úradu a aby sa predišlo dojmu, že úrad OLAF môže narušiť fungovanie podpory členom výboru, je potrebné zmeniť nariadenie (EÚ, Euratom) č. 883/2013 tak, aby stanovovalo, že sekretariát dozorného výboru zabezpečuje priamo Komisia. Táto zmena nebude mať vplyv na nezávislosť a bežné fungovanie dozorného výboru a jeho sekretariátu, ktorý bude mať naďalej rovnaké práva a povinnosti ako predtým. Úradník pre ochranu údajov úradu OLAF bude naďalej zodpovedať za spracovanie údajov sekretariátom a zamestnanci sekretariátu budú musieť naďalej dodržiavať rovnaké pravidlá týkajúce sa dôvernosti údajov. Článok 19 nariadenia (EÚ, Euratom) č. 883/2013 stanovuje, že Komisia podá hodnotiacu správu o uplatňovaní tohto nariadenia Európskemu parlamentu a Rade do 2. októbra 2017, v ktorej bude tiež uvedené, či je potrebné toto nariadenie zmeniť. Vzhľadom na význam riadneho fungovania dozorného výboru a potrebu predísť dojmu, že toto fungovanie by mohlo byť narušené jeho inštitucionálnym rámcom, sa zdá byť dôležité zmeniť nariadenie výhradne v tomto bode čo najskôr a v každom prípade pred tým, než prebehne celkové hodnotenie nariadenia.
               
               
                  Akonáhle nadobudne revidované nariadenie účinnosť, bude potrebné vykonať ďalšiu technickú úpravu rozhodnutia o úrade OLAF, aby bolo formálne v súlade s novým právnym rámcom.
               
            
            
               Súlad s existujúcimi ustanoveniami politík v oblasti tejto politiky
            
            
               
                  Navrhovaným nariadením sa mení nariadenie (EÚ, Euratom) č. 883/2013, ktoré už stanovuje nezávislosť dozorného výboru úradu OLAF. Najmä článok 15 ods. 2, 3 a 7 zaručuje nezávislosť výboru prostredníctvom osobitného, medziinštitucionálneho postupu vymenovania a osobitných podmienok pre výkon mandátu členov. Rozhodnutím Komisie (EÚ) 2015/2418 sa ďalej vymedzuje tento rámec prevodom riadenia rozpočtových prostriedkov pre dozorný výbor úradu OLAF na Komisiu (PMO).
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               Právny základ
            
            
               Návrh je založený na článku 325 ZFEÚ o boji proti podvodom, ktorý takisto predstavuje právny základ pre nariadenie č. 883/2013.
            
            
               Subsidiarita a proporcionalita
            
            
               Tento návrh nemá žiadny vplyv na právomoci a zodpovednosť členských štátov v boji proti podvodom poškodzujúcim finančné záujmy EÚ. Týka sa len riadenia dozorného výboru úradu OLAF, ktorého pravidlá sú v súčasnosti stanovené v nariadení EÚ. Okrem toho sa uvedené opatrenie obmedzuje na to, čo je nevyhnutné na dosiahnutie navrhovaných cieľov, čo je v súlade so zásadou proporcionality.
            
         
         
            
               Výber nástroja
            
            
               Nariadenie (EÚ, Euratom) č. 883/2013 je potrebné zmeniť prostredníctvom rovnakého druhu nástroja, t. j. nariadenia.
            
            
               3.VPLYV NA ROZPOČET
            
            
               Navrhované nariadenie si nevyžaduje žiadne nové ľudské ani administratívne zdroje a nebude mať žiadny finančný vplyv. Presunie len riadenie rozpočtových prostriedkov týkajúcich sa sekretariátu dozorného výboru úradu OLAF v rámci Komisie.
            
            
               4.ĎALŠIE PRVKY
            
            
               Podrobné vysvetlenie konkrétnych ustanovení návrhu
            
            
               
                  Podľa nového navrhovaného nariadenia už nebude sekretariát dozorného výboru zabezpečovať OLAF, ale Komisia (čl. 15 ods. 8).
               
               
                  Rozpočtové prostriedky pre sekretariát dozorného výboru sa presunú z rozpočtovej položky a plánu pracovných miest úradu OLAF do rozpočtu a plánu pracovných miest Komisie (článok 18).
               
               
                  V rámci návrhu sa tiež mení znenie článku 10 ods. 4 a 5 tak, aby právomoc úradníka pre ochranu údajov úradu OLAF naďalej zahŕňala spracovávanie údajov sekretariátom. Takisto pracovníci sekretariátu budú naďalej podliehať rovnakým pravidlám dôvernosti ako predtým.
               
               
               
            
            
               
            
               2016/0064 (COD)
            
            
               Návrh
            
            
               NARIADENIE EURÓPSKEHO PARLAMENTU A RADY,
            
            
               ktorým sa mení nariadenie (EÚ, Euratom) č. 883/2013, pokiaľ ide o sekretariát dozorného výboru Európskeho úradu pre boj proti podvodom (OLAF)
            
            
               EURÓPSKY PARLAMENT A RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 325,
            
            
               so zreteľom na Zmluvu o založení Európskeho spoločenstva pre atómovú energiu, a najmä na jej článok 106a,
            
            
               so zreteľom na návrh Európskej komisie,
            
         
         
            
               po postúpení návrhu legislatívneho aktu národným parlamentom,
            
            
               so zreteľom na stanovisko Dvora audítorov,
            
            
               konajúc v súlade s riadnym legislatívnym postupom,
            
            
               keďže:
            
            
               (1)Dozorný výbor Európskeho úradu pre boj proti podvodom (ďalej len „úrad“) má za úlohu pravidelne monitorovať vykonávanie vyšetrovacej funkcie úradu s cieľom posilniť jeho nezávislosť.
            
            
               (2)Rámec pre vykonávanie rozpočtových prostriedkov týkajúci sa členov dozorného výboru by mal byť vytvorený takým spôsobom, aby sa zabránilo výskytu možnosti zasahovania úradu pri plnení ich povinností. Nariadenie Rady (ES, Euratom) č. 883/2013 by sa malo upraviť tak, aby bolo takýto rámec možné vytvoriť. Sekretariátu dozorného výboru by sa mala zaisťovať priamo Komisia, nezávisle od úradu. Komisia by sa mala zdržať zasahovania do funkcie dozorného výboru.
            
            
               (3)Ak úrad vymenuje úradníka pre ochranu údajov v súlade s článkom 10 ods. 4 nariadenia (EÚ, Euratom) č. 883/2013, tento úradník pre ochranu údajov by mal byť naďalej zodpovedný za spracovanie údajov zo strany sekretariátu dozorného výboru.
            
            
               (4)Povinnosti zamestnancov sekretariátu dozorného výboru týkajúce sa dôvernosti by sa mali naďalej uplatňovať.
            
            
               (5) S európskym dozorným úradníkom pre ochranu údajov sa konzultovalo v súlade s článkom 28 ods. 2 nariadenia (ES) č. 45/2001 a poskytol stanovisko ….
            
            
               PRIJALI TOTO NARIADENIE:
            
            
               Článok 1
            
            
               Nariadenie (EÚ, Euratom) č. 883/2013 sa mení takto:
            
            
               1.Článok 10 sa mení takto:
            
            
               a)v odseku 4 sa dopĺňa tento pododsek:
            
            
               „Úradník pre ochranu údajov je zodpovedný za spracúvanie údajov úradom a sekretariátom dozorného výboru.“
            
            
               b)V odseku 5 sa druhý pododsek nahrádza takto:
            
            
               „V súlade so služobným poriadkom sa zamestnanci úradu a zamestnanci sekretariátu dozorného výboru zdržia akéhokoľvek nepovoleného zverejnenia informácií, ktoré získali pri výkone svojich funkcií, pokiaľ takéto informácie už neboli zverejnené alebo sprístupnené verejnosti, pričom sú uvedenou povinnosťou viazaní aj po ukončení zamestnaneckého pomeru.“
            
            
               2.V článku 15 ods. 8 sa posledná veta nahrádza takto:
            
            
               „Jeho sekretariát zaisťuje Komisia, nezávisle od úradu a v úzkej spolupráci s dozorným výborom. Komisia sa zdrží zasahovania do funkcií dozorného výboru.“
            
            
               3.Článok 18 sa nahrádza takto:
            
         
         
            
               „Článok 18
            
            
               Financovanie
            
            
               Celková suma rozpočtových prostriedkov pridelených úradu sa vyčlení v osobitnej rozpočtovej položke v rámci oddielu všeobecného rozpočtu Európskej únie týkajúceho sa Komisie a podrobne sa stanoví v prílohe k uvedenému oddielu. Rozpočtové prostriedky pre dozorný výbor a jeho sekretariát budú zahrnuté do oddielu všeobecného rozpočtu Európskej únie týkajúceho sa Komisie.
            
            
               Plán pracovných miest úradu je pripojený k plánu pracovných miest Komisie. Plán pracovných miest Komisie zahŕňa sekretariát dozorného výboru.“
            
            
               Článok 2
            
            
               Toto nariadenie nadobúda účinnosť [prvým dňom mesiaca nasledujúceho po jeho uverejnení v Úradnom vestníku Európskej únie. Uplatňuje sa od 1. januára 2017.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
            
               V Bruseli
            
            
               
                  Za Európsky parlament
                        Za Radu
               
               
                  predseda
                        predseda
               
            
         
         
            
                  
                     (1)
                  Ú. v. ES L 136, 31.5.1999, s. 1.
               
               
                  
                     (2)
                  Nariadenie Európskeho parlamentu a Rady (EÚ, Euratom) č. 883/2013 z 11. septembra 2013 o vyšetrovaniach vykonávaných Európskym úradom pre boj proti podvodom (OLAF), ktorým sa zrušuje nariadenie Európskeho parlamentu a Rady (ES) č. 1073/1999 a nariadenie Rady (Euratom) č. 1074/1999 (Ú. v. EÚ L 248, 18.9.2013, s. 1).
               
               
                  
                     (3)
                  
                  
                     http://ec.europa.eu/anti_fraud/documents/reports-sup_comm/2013/scar_2013_supcom_sk.pdf
                  
                  ; 
                  
                     http://ec.europa.eu/anti_fraud/documents/reports-sup_comm/2015/scar_2014_supcom_sk.pdf
                  
               
               
                  
                     (4)
                  Rozhodnutie Európskeho parlamentu z 29. apríla 2015 o absolutóriu za plnenie všeobecného rozpočtu Európskej únie na rozpočtový rok 2013, oddiel III – Komisia a výkonné agentúry (2014/2075(DEC)), 
                  
                     http://www.europarl.europa.eu/sides/getDoc.do?pubRef=-//EP//TEXT+TA+P8-TA-2015-0118+0+DOC+XML+V0//SK
                  
               
               
                  
                     (5)
                  Uznesenie Európskeho parlamentu z 10. júna 2015 o výročnej správe dozorného výboru úradu OLAF o činnosti za rok 2014, 
                  
                     http://www.europarl.europa.eu/sides/getDoc.do?pubRef=-//EP//TEXT+TA+P8-TA-2015-0226+0+DOC+XML+V0//SK
                  
               
               
                  
                     (6)
                  Rozhodnutie komisie (EÚ) 2015/2418 z 18. decembra 2015, ktorým sa mení rozhodnutie 1999/352/ES, ESUO, Euratom, ktorým sa zriaďuje Európsky úrad pre boj proti podvodom (OLAF), Ú. v. EÚ L L333, 19.12.2015, s. 148.